
אגף למניעת זיהום אוויר ואסבסט
‏כ"א באדר תשע"ה
‏12 במארס 2015

הנחיות לצביעת לוחות אסבסט-צמנט
לפי סעיף 8(א)(1) לחוק למניעת אסבסט ואבק מזיק, התשע"א-2011

מתפרסמות בזה הנחיות מנהל רישוי אסבסט לעניין צביעת אסבסט-צמנט במקום ציבורי 
וסוגי צבעים המתאימים לצביעת מוצרי אסבסט-צמנט

1 כללי
1.1 ההנחיות נועדו להנחות את הציבור ואת בעלי מקומות ציבוריים, כהגדרתם בחוק, איך לצבוע מוצרי אסבסט-צמנט ומהם סוגי הצבעים שיש להשתמש בהם, כחלק מתחזוקת מוצרי אסבסט-צמנט שמצבם תקין, כדי למזער שחרור סיבי אסבסט אל הסביבה. 
1.2 לפי סעיף 8 לחוק, חובה על בעל מקום ציבורי שיש בו אסבסט-צמנט לצבוע את מוצר האסבסט ולחדש את הצביעה מעת לעת, באופן שיבטיח שכבת צבע שלמה על פני האסבסט-צמנט.
1.3 יובהר כי הצביעה נועדה למנוע שחרור סיבים ממוצרי אסבסט-צמנט תקינים. 
1.4 במקרה שבמבנה הציבור יש אסבסט-צמנט סדוק או שבור בכמות של יותר משליש מכמות האסבסט-צמנט במקום, על בעל המקום הציבורי להסירו בתוך 3 חודשים על פי הוראות החוק. במקרה שכמות הסדקים והשברים קטנה משליש - יתקן בעל המקום הציבורי את האסבסט-צמנט בתוך 30 יום.
1.5 כדי למנוע שחרור סיבי אסבסט מומלץ לצבוע מוצרי אסבסט-צמנט גם במבנים פרטיים.
1.6 הצביעה אינה מוגדרת עבודת אסבסט ולא נדרש היתר עבודת אסבסט, אלא אם כן העבודה כרוכה בפירוק המוצר או בשבירתו.
1.7 מסמך זה אינו עוסק בבטיחות מבצעי העבודה. יש לנקוט את הצעדים ההכרחיים לעבודה בטוחה, ובפרט לעניין עבודה בגובה, על פי תקנות הבטיחות בעבודה (עבודה בגובה), התשס"ז -2007.

2 הכנת מוצר אסבסט-צמנט לצביעה
2.1 אסור לשייף או ללטש את פני השטח של מוצר אסבסט-צמנט.
2.2 להכנת המשטח לצביעה יש להסיר שומן, אבק, לכלוך ומלחים באמצעות שטיפה במים נקיים בלחץ זרם נמוך בלבד.
2.3 אם ישנה חזזית על גבי מוצר האסבסט-צמנט יש לצבוע על גבי החזזית, ואין להסיר את החזזית באמצעים מכניים העלולים לגרום לפליטת סיבים לאוויר. במקרים שיש חזזית בהיקף נרחב על גבי המוצר, יש לחדש את הצביעה בתדירות גבוהה ולשקול להסיר את מוצר האסבסט-צמנט במקום לצבוע אותו.

3 אופן הצביעה - כללי
3.1 הצביעה תתבצע ללא פירוק והוצאה של מוצר האסבסט.
3.2 יש להבטיח שכבת צבע שלמה על מוצר האסבסט מכל צדדיו החשופים לאוויר, כולל חלקו של האסבסט הפונה וחשוף לפנים מבנה. יש לחדש את הצביעה מעת לעת. במקרה שאין גישה באמצעים סבירים לכל חלקי המוצר, יש להתייעץ עם קבלן אסבסט מורשה.
3.3 יש להשתמש במברשת צבע עשויה חומר גמיש שלא יגרום לשפשוף של פני המוצר, או לחלופין בהתזת צבע ללא לחץ אוויר (airless).

4 תכונות הצבעים ושלבי צביעת מוצרי אסבסט-צמנט
מוצרי האסבסט-צמנט ייצבעו במוצרים העומדים בתכונות המפורטות להלן:
4.1 מריחה או התזה של צבע יסוד קושר (פריימר) בעל כל התכונות האלה:
· עשיר בדבק (35% לפחות)
· בעל כושר חדירה והתחברות גבוה
· משפר את תכונות האיטום
· מתאים ליישומי חוץ
4.2 יש להמתין לייבוש השכבה על-פי הוראות היצרן, ולאחר מכן למרוח שכבה שנייה של צבע יסוד קושר. 
4.3 לאחר ייבוש השכבה השנייה, יש למרוח או להתיז שכבה שלישית של צבע בעל כל התכונות האלה:
· אקרילי טהור
· על בסיס מים
· מתאים ליישומי חוץ

5 הערות
5.1 יש לקרוא את הוראות היצרן לפני השימוש.
5.2 יש להימנע מהמתנה ממושכת בין שכבות הצבע, לאחר ייבוש, על מנת למנוע הצטברות אבק ולכלוך אשר יפגעו באיכות הצביעה.
5.3 מומלץ להשתמש בחליפה חד-פעמית לביצוע העבודה.
5.4 להנחיות אלה מצורפת בנספח א' רשימת מוצרי צבע, שעל פי הצהרת היצרן עונים על תכונות הצבעים המאושרות בהנחיות אלה. מוצרים אלה לא נבדקו על ידי המשרד והאחריות לתכונותיהם ולטיב המוצר היא על היצרן, היבואן או המשווק בלבד. אין לראות ברשימה זו משום המלצה על מוצרים אלה, או המלצה שלא להשתמש במוצרים אחרים שהם בעלי אותן התכונות. יצרנים, יבואנים ומשווקים שמוצריהם עונים על רשימת התכונות רשאים לפנות לאגף אבק מזיק בכתב, על גבי הטופס המצורף בנספח ב'.

תמר בר-און
מנהלת רישוי אסבסט


נספח א' - רשימת מוצרים העונים על התכונות לצביעת מוצרי אסבסט-צמנט

כשירות לציבור, להלן רשימת מוצרים אשר על פי הצהרת היצרן/המשווק הם בעלי תכונות העונות על הנחיות מנהל רישוי אסבסט לצביעת מוצרי אסבסט-צמנט כמפורט בסעיף 4 להנחיות.
פרסום זה אינו בבחינת המלצה או אישור לאיכות המוצרים ולנתוני הספקים. עמידת המוצרים בתכונות ההנחיות היא באחריות היצרן/המשווק בלבד.
ספק המבקש שפרטיו יצוינו במסמך זה רשאי לפנות אל אגף אבק מזיק בכתב, על גבי הטופס בנספח ב' להנחיות.

	
	שם יצרן / משווק
	שם מסחרי של המוצר

	צבע יסוד קושר (פריימר) – 2 שכבות
	טמבור 
	יסוד קושר לרב גמיש ע"ב טרפנטין

	
	נירלט
	פריימר X לבן 
סופרK 

	
	נדיר
	יסוד לחיזוק תשתית

	
	יעקבי
	PRIMER 44 HS

	
	רותם מגן
	WBJE

	
	דנבר צבעים וציפויים ישראל בע"מ
	דנברטקס פריימר

	צבע נוסף –
(שכבה שלישית) 
	טמבור 
	סופרקריל מ.ד. או רב-גמיש מרקם חלק

	
	נירלט
	נירוקריל EXTRA
סופר K

	
	נדיר
	גל צבע אקרילי

	
	יעקבי
	גומי גג

	
	רותם מגן
	FS1K

	
	דנבר צבעים וציפויים ישראל בע"מ
	דנברקריל 4000





נספח ב' – הצהרת יצרן/משווק
אגף למניעת זיהום אוויר ואסבסט, דואר אלקטרוני: asbest@sviva.gov.il

הנדון: פרסום מוצרי חברתנו המתאימים לצביעת אסבסט-צמנט
הריני מצהיר כי המוצרים המפורטים מטה, המיוצרים/מיובאים על ידי חברת ____________________ עונים על הפרמטרים המפורטים מטה, ומתאימים לצביעת מוצרי אסבסט-צמנט.
אני מאשר פרסום מידע זה לציבור הרחב באמצעות המשרד להגנת הסביבה. ידוע לי כי המידע על עמידת המוצרים בתכונות המפרט הוא באחריות החברה ואני מתחייב להודיע לאגף אבק מזיק על כל שינוי בתכונות המוצרים, שעלול להשפיע על עמידתם בדרישות.
1. צבע יסוד קושר (פריימר) בעל כל התכונות האלה:
· עשיר בדבק (35% לפחות)
· בעל כושר חדירה והתחברות גבוה
· משפר את תכונות האיטום
· מתאים ליישומי חוץ
שם המוצר ____________________________________
2. צבע בעל כל התכונות האלה:
· אקרילי טהור
· על בסיס מים
· מתאים ליישומי חוץ
	שם המוצר
	

	שם החברה
	

	חותמת
	

	שם
	

	תפקיד
	

	תאריך
	

	חתימת המבקש

